มหาวิทยาลัยธรรมศาสตร์ ศูนย์ลำปาง

thumb|อาคารสิรินธรารัตน์ (ตึกโดมแก้ว)

**มหาวิทยาลัยธรรมศาสตร์ ศูนย์ลำปาง** แต่เดิมตั้งอยู่ที่ อาคารศาลากลางจังหวัดหลังเก่า ถนนบุญวาทย์ อำเภอเมืองลำปาง จังหวัดลำปาง เมื่อปีการศึกษา 2546 ได้ย้ายไปยังเลขที่ 248 หมู่ 2 ถนนลำปาง–เชียงใหม่ ตำบลปงยางคก อำเภอห้างฉัตร จังหวัดลำปาง อยู่ห่างจากตัวเมืองลำปาง ประมาณ 15 กิโลเมตร ไปตามถนนซุปเปอร์ไฮเวย์สายลำปาง–เชียงใหม่ ซึ่งเป็นพื้นที่จากการบริจาคของบุญชู ตรีทอง มีพื้นที่ 364 ไร่ 3 งาน 79 ตารางวา เป็นที่ตั้งของมหาวิทยาลัยธรรมศาสตร์ ศูนย์ลำปาง มีอาคารเรียนรวมหลังแรกชื่อ "อาคารสิรินธรารัตน์"

## ประวัติ
มหาวิทยาลัยธรรมศาสตร์มีปณิธานที่มุ่งจะจัดการศึกษาสำหรับประชาชนชาวไทยทุกหมู่เหล่า ทุกชนชั้น จึงได้เริ่มขยายโอกาสทางการศึกษาออกสู่ส่วนภูมิภาคในจังหวัดลำปาง ตั้งแต่ปีการศึกษา 2535 โดยคณะรัฐศาสตร์ มหาวิทยาลัยธรรมศาสตร์ ร่วมมือกับสถาบันราชภัฏลำปาง ได้ขยายการศึกษาระดับปริญญาโท สาขาการเมืองการปกครอง มายังจังหวัดลำปางเป็นครั้งแรก ทำให้ทางมหาวิทยาลัยธรรมศาสตร์เล็งเห็นถึงความพร้อม และความเหมาะสมของจังหวัดลำปางในฐานะที่จะเป็นศูนย์กลางการพัฒนาการศึกษาในเขตภาคเหนือได้ 

ต่อมาใน พ.ศ. 2537 เมื่อทบวงมหาวิทยาลัยมีนโยบายขยายโอกาสทางการศึกษาไปสู่ภูมิภาคอย่างมีคุณภาพ โดยส่งเสริมให้มหาวิทยาลัยที่มีชื่อเสียงทางวิชาการขยายการจัดการศึกษาสู่ภูมิภาคต่างๆ ทั้งนี้ตามโครงการดังกล่าวมหาวิทยาลัยธรรมศาสตร์ซึ่งได้รับการสนับสนุนจากประชาคมชาวลำปางให้จัดการเรียนการสอนในระดับปริญญาตรีขึ้นในจังหวัดลำปาง เพื่อเป็นการขยายโอกาสทางการศึกษาให้แก่เยาวชนในเขตภาคเหนือ จะได้รับการศึกษาที่มีคุณภาพเท่าเทียมกับเยาวชนในกรุงเทพมหานคร จึงได้เริ่มโครงการจัดตั้งมหาวิทยาลัยธรรมศาสตร์ ศูนย์ลำปาง ขึ้นเป็นครั้งแรกในวันที่ 8 กรกฎาคม พ.ศ. 2539 โดยมหาวิทยาลัยได้จัดการเรียนการสอนในระดับปริญญาตรี หลักสูตรสังคมสงเคราะห์ศาสตรบัณฑิต ในปีการศึกษา 2541 และหลักสูตรศิลปศาสตรบัณฑิต สาขาสหวิทยาการสังคมศาสตร์ ในปีการศึกษา 2542

ในระยะแรกเนื่องจากข้อจำกัดในด้านงบประมาณและสถานที่ มหาวิทยาลัยธรรมศาสตร์ จึงได้รับความอนุเคราะห์จากกระทรวงมหาดไทยให้ใช้ศาลากลางจังหวัดหลังเดิมเป็นอาคารเพื่อจัดการเรียนการสอนชั่วคราว โดยดำเนินการมาตั้งแต่ พ.ศ. 2539 – พ.ศ. 2546 อย่างไรก็ดี ทางมหาวิทยาลัยธรรมศาสตร์มีความจำเป็นอย่างยิ่งที่จะต้องจัดหาพื้นที่ก่อสร้างอาคารถาวรสำหรับจัดการศึกษา เพื่อรองรับการเรียนการสอนและจำนวนนักศึกษาที่ขยายตัวเพิ่มมากขึ้น

ในการนี้มหาวิทยาลัยธรรมศาสตร์ได้รับความอนุเคราะห์จากนายบุญชู ตรีทอง ซึ่งได้มอบที่ดินและทุนทรัพย์ในการก่อสร้างอาคารเรียนรวม ณ ตำบลปงยางคก อำเภอห้างฉัตร โดยเมื่อการก่อสร้าง แล้วเสร็จได้รับพระราชทานพระราชานุญาตจากสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ให้ใช้พระนาม "สิรินธรารัตน์" เป็นนามอาคาร และโปรดเกล้าโปรดกระหม่อมให้อัญเชิญอักษรพระนามาภิไธย "ส.ธ" ประดับที่อาคาร อีกทั้งได้รับพระมหากรุณาธิคุณเสด็จพระราชดำเนินทรงเปิดอาคารดังกล่าว เมื่อวันที่ 4 ตุลาคม พ.ศ. 2548 ทั้งนี้มหาวิทยาลัยได้ย้ายสถานที่จัดการเรียนการสอนมายังอาคาร "สิรินธรารัตน์" มหาวิทยาลัยธรรมศาสตร์ ศูนย์ลำปาง ณ ตำบลปงยางคก อำเภอห้างฉัตร จังหวัดลำปาง ตั้งแต่ภาคเรียนที่ 2 ปีการศึกษา 2546 เป็นต้นมา

## ผู้บริหารมหาวิทยาลัยธรรมศาสตร์ ศูนย์ลำปาง
* รองศาสตราจารย์ ดร.กิตติวัฒน์ จันทร์แจ่มใส *(รองอธิการบดีฝ่ายบริหารศูนย์ลำปางและการนักศึกษา)*
* ผู้ช่วยศาสตราจารย์ ดร.ณัฐกรณ์ ชูช่วย *(ผู้ช่วยอธิการบดีฝ่ายบริหารศูนย์ลำปาง)*
* ผู้ช่วยศาสตราจารย์ พิมพ์ฉัตร  รสสุธรรม *(ผู้ช่วยอธิการบดีฝ่ายบริหารศูนย์ลำปาง)*

## คณะที่เปิดสอน
*คณะนิติศาสตร์
*คณะสังคมสงเคราะห์ศาสตร์ 
*วิทยาลัยสหวิทยาการ
*คณะศิลปกรรมศาสตร์
*คณะวิทยาศาสตร์และเทคโนโลยี
*คณะสาธารณสุขศาสตร์

## อาคารสถานที่ภายในมหาวิทยาลัย
*อาคารเรียน
**อาคารสิรินธรารัตน์ (ตึกโดม)
***กองบริหารศูนย์ลำปาง
***ห้อง Self–Access Learning Center (SALC)
***ห้องเรียนต่างระดับ
***ห้องปฏิบัติการคอมพิวเตอร์
***ศูนย์ปฏิบัติการกล้องวงจรปิด
**อาคารเรียนรวม 4 ชั้น
***Seven Eleven 
***ห้องจัดแสดงผลงานของศิลปกรรมศาสตร์
***ห้องปฏิบัติการศิลปกรรมศาสตร์ 
***ห้องเรียนและห้องพักอาจารย์ 
***ห้องประชุม
**อาคารเรียนรวม 5 ชั้น 
***สำนักงานคณะนิติศาสตร์
***สำนักงานคณะสังคมสงเคราะห์ศาสตร์
***สำนักงานวิทยาลัยสหวิทยาการ
***ห้องอาเซียนศึกษา
***ห้องเรียนและห้องพักอาจารย์
***ห้องประชุม
**อาคารบุญชูปณิธาน
***สำนักงานคณะสาธารณสุขศาสตร์ 
***สำนักงานคณะวิทยาศาสตร์และเทคโนโลยี 
***สำนักงานสถาบันภาษา 
***ห้องเรียนและห้องพักอาจารย์ 
***ห้องประชุม
*อาคารอเนกประสงค์และสนามกีฬาในร่ม
**ฝ่ายการนักศึกษาฯ
**ห้องประชุมและห้องชมรม/ชุมนุมต่างๆ
**ห้อง Fitness
**Wellness center
**สนามบาสเกตบอล แบดมินตัน วอลเลย์บอล
*อาคารนวัตกรรมบริการ
**ห้องสมุดบุญชู ตรีทอง
**ศูนย์หนังสือแห่งมหาวิทยาลัยธรรมศาสตร์ 
**TU Craft Space (Co–Working Space) 
**ห้องประชุม 1000 ที่นั่ง 
*อาคารปฏิบัติการศิลปกรรมศาสตร์
*โรงอาหารกลาง
*บ้านพัก และหอพักบุคลากร
*สนามฟุตบอลและลู่วิ่ง
*อาคารเก็บของ

## การพักอาศัยของนักศึกษา
การพักอาศัยของนักศึกษามหาวิทยาลัยธรรมศาสตร์ ศูนย์ลำปาง มีลักษณะคล้ายกับท่าพระจันทร์ และศูนย์รังสิต โดยคนที่มีภูมิลำเนาหรือมีญาติพี่น้องอยู่ในอำเภอเมืองห้างฉัตร หรือใกล้เคียง ก็จะพักอาศัยกับครอบครัวหรือบ้านคนรู้จัก สำหรับนักศึกษาที่มีภูมิลำเนาอยู่ต่างจังหวัดจะพักอาศัยในหอพักมหาวิทยาลัย หรือหอพักเอกชนในตัวเมืองจังหวัดลำปาง
ทั้งนี้ ทางมหาวิทยาลัยได้จัดให้มีหอพักสวัสดิการสำหรับนักศึกษา ณ ศูนย์ลำปาง โดยมีรูปแบบคล้ายคลึงกับกลุ่มอาคารหอพักใน ณ ศูนย์รังสิต
*ปัจจุบันมีหอพักในมหาวิทยาลัยจำนวน 3 อาคาร  คือ
**หอพักนักศึกษาโดม 1 เขลางค์นคร
**หอพักนักศึกษาโดม 2 อุดมธรรมจักร
**หอพักนักศึกษาโดม 3 ถิ่นนักปราชญ์
*ปัจจุบันในปี พ.ศ. 2563 เริ่มมีการวางแผนในการจัดการก่อสร้างอาคารหอพักนักศึกษาโดม 4

## อ้างอิง

ลำปาง
ธรรมศาสตร์
หมวดหมู่:สิ่งก่อสร้างในอำเภอห้างฉัตร